ડૉ. સિડનીની મુલાકાતો થતી રહેતી, અને છતાં મારો સમય વીતતો નહોતો. વધારાના સમયમાં મારા પાર્સલ અને પત્રો કામ લાગતાં હતાં. મારું થાળીવાજું અને ટાઈપરાઈટર હેમખેમ આવી ગયું હતું એનો મને બહુ આનંદ હતો. બીલના પત્રમાં એમણે લખેલું કે ફિલિપાઇનના એક ડૉક્ટર રેવિનોને એ ઓળખતા હતા. એમણે એમને પત્ર પણ લખી દીધો હતો. ટોમે થોડી રેકર્ડ્ઝ અને એક ટૂંકો પત્ર મોકલ્યા હતા. બિચારો ટોમ! મને તો શું બીજા કોઈને પણ પત્ર લખવાનો સમય એને ક્યાં મળતો હતો! માની તબીયત ફરીથી સારી થઈ ગઈ હતી. મેબલે લગ્ન કરી લીધા હતા. એનો પતિ કદાચ ધંધામાં જોડાવાનો હતો. જેન ક્લેવલેંડની શાળામાં સંગીત શીખવવા ચાલી ગઈ હતી.